L’Osservatori pe Lenghe Galiziane (Observatorio da Lingua Galega) al à dât fûr une gnove ricercje su la situazion linguistiche sui sîts internet in Galizie. A fâ di paron al è il castilian, ma la situazion e je une vore divierse tra public e privât. Cun di fat, ducj i sîts des istituzions autonomichis si vierzin cu la prime pagjine par galizian. Il stes a fasin, tal 88,7% dai câs, lis aministrazions locâls. Invezit, lis sezions locâls de aministrazion statâl a doprin come lenghe di riferiment il castilian. Tes pagjinis web des organizazions politichis e sindacâls, tal 83,3% dai câs, al è il galizian a vê plui visibilitât. Il stes si lu viôt par trê des cuatri universitâts de Galizie. Il castilian al è, invezit, maioritari tai sîts internet dai mieçs di comunicazion e des istituzions religjosis (plui o mancul tai trê cuarts dai câs). Là che però il castilian al fâs pardabon di paron al è su lis pagjinis web des impresis privadis: achì, di fat, dome tal 2% dai câs il sît si vierç inte version par galizian. Cun di plui, tal 75% dai câs, si cjatisi denant di sîts monolengâi. Il galizian al mostre une cierte vivarositât, invezit, te blogosfere, là che la lenghe proprie de Galizie e ven doprade tal 30% dai câs. Un dât curiôs al è chel de coretece dai tescj: cun di fat, a scrivin par galizian cun mancul erôrs i autôrs dai blogs che no i curadôrs des pagjinis istituzionâls.
Font: Galiza Hoxe, 03/04/09
fur_Latn glg_Latn